Amerikanske soldater nektes adgang til britisk avis
Avisen skriver fredag at den amerikanske hæren har vedtatt å blokkere deler av nettsidene deres for forsvarspersonell rundt om i USA. En talsmann for hæren sier at de har filtrert ut meldinger og innhold som omhandler regjeringens overvåkingsprogram i det de kaller «nettverkshygiene», samt for å forhindre at hemmeligstemplet stoff dukker opp på usikrede deler av datasystemet deres. Innrømmelsen kom etter at ansatte ved en militærbase i San Francisco hadde klagd på at de ikke hadde tilgang til The Guardians nettsider i det hele tatt, eller kun delvis tilgang til den amerikanske siden, etter at avisen hadde publisert saker om lekkasjene fra spionsiktede Edward Snowden. - Hæren filtrerer noe tilgang til pressedekningen og nettinnhold om lekkasjene om NSA, sier Gordon Van Vleet, offiser i amerikanske hæren. Ifølge Van Vleet skjer tiltakene automatisk og vil ikke påvirke datamaskiner utenfor militærets egne fasiliteter.
Den amerikanske hæren blokkerer adgangen til den britiske avisen The Guardian for tusenvis av sine ansatte.